Sagredo: “Paterna amplia les beques de menjador escolar per a xiquets de 3 a 6 anys al setembre”
04/09/2015

# Sagredo: “Paterna amplia les beques de menjador escolar per a xiquets de 3 a 6 anys al setembre”

[![El Alcalde en una visita al comedor escolar CEIP Villar Palasí](/images/noticias/2015/09/Comedor-Villar-Palas.jpg)](/images/noticias/2015/09/Comedor-Villar-Palas.jpg)

04.09.2015

L’Ajuntament de Paterna consigna prop de 40.000 euros perquè aproximadament 631 escolars de segon cicle d’Educació infantil puguen tindre accés a menús escolars durant l’inici de curs

“L’Ajuntament de Paterna becarà per primera vegada el servici de menjador escolar per a xiquets de 3 a 6 anys durant el mes de setembre”. Així ho ha assegurat l’Alcalde de la localitat, Juan Antonio Sagredo, qui ha donat instruccions a la regidora de l’àrea de Sostenibilitat i Educació, Eva Pérez, perquè firme una providència que assegure la reserva dels fons econòmics necessaris per a prestar este servei.

D’esta manera, l’Ajuntament de Paterna consignarà prop de 40.000 euros perquè 631 xiquets i xiquetes que cursaran segon cicle d’Educació Infantil puguen tindre accés a menús escolars subvencionats durant este mes de setembre.

Serà dilluns que ve quan es remetrà als col•legis de Paterna una circular en la qual s’informarà els centres dels detalls d’esta ampliació del servici de menjador escolar. L’alcalde de Paterna, Juan Antonio Sagredo, ha pres esta decisió perquè tots els menors puguen tindre accés als menjadors escolars des del 10 de setembre, sense que els progenitors hagen d’aportar més documentació addicional, ja que les ajudes estan adjudicades.

L’Ajuntament de Paterna complementa així les ajudes oferides des de la Generalitat Valenciana, que no cobreixen actualment el servici de menjador escolar per a menors entre 3 i 6 anys.

L’objectiu del Consistori, segons ha explicat l’Alcalde, Juan Antonio Sagredo, és “cobrir les necessitats més bàsiques de tots els menors de Paterna perquè tinguen, almenys, una menjada completa al dia durant els 365 dies de l’any”.